Book of Boba Fett får premiere til december

Start Wars-serien The Book of Boba Fett, der blev teaset i halen på anden sæson af The Mandalorian, får premiere på Disney+ den 29. december. Det fortæller streamingtjenesten i en pressemeddelelse, hvor de også vedhæfter den første officielle grafik fra serien (se nedenfor).

I modsætning til Mandalorian, der var en helt ny karakter i Star Wars-universet, følger vi denne gang selveste Boba Fett. Sammen med lejesoldaten Fennec Stand, dykker Boba Fett “ned i galaksens underverden og tilbage til sandet på Tatooine for at gøre krav på det område, der engang blev styret af Jabba the Hutt og hans forbrydersyndikat”.

Hvordan det helt hænger sammen tidsmæssigt, er svært at gennemskue, da Boba Fett lod til at ende sine dage i gabet på en Sarlacc i Return of The Jedi – samme hændelse som befriede Tatooine for Jabba The Hutt. Bliver interessant at se, hvordan manuskriptforfatterne har skruet den sammen.

Klik for større.

Der står intet om skuespillere i pressemeddelelsen, men ifølge IMDB vil Temuera Morrison få rollen som Boba Fett. Det var også ham, der spillede Jango Fett i to af de tre Star Wars-prequels fra årtusindeskiftet. Ming-Na Wen gentager sin rolle som Fennec Stand fra The Mandalorian og The Bad Batch.

The Book of Boba Fett bliver angiveligt på syv afsnit. Det første altså den 29. december.

Hvis du ikke allerede har abonnement på Disney+, kan du oprette dig via dette link – så tjener iNPUT samtidig et par håndører:

Sponseret link: Her kan du tegne abonnement på Disney+

Book of Boba Fett får premiere til december